Qed jgħidulna li l-Gvern kien trasparenti ħafna fil-każ tal-Cafè Premier. Il-Gvern, qalilna l-Prim Ministru, għadda lill-Awditur Ġenerali l-informazzjoni kollha, bla ma ħalla xejn barra. Ir-rapport tal-Uffċċju Nazzjonali tal-Verifika jgħid li Mario Camilleri ta' Cities Entertainment Limited kien diġa offra l-Cafè Premier lill-Gvern preċedenti, li ma kienx interessat. Jgħidilna ukoll li wara l-elezzjoni ġenerali ta' Marzu 2013 kien talab laqgħa mal-Prim Ministru Joseph Muscat. Din il-laqgħa saret nhar is-17 t'April 2013 meta Mario Camilleri ġedded l-offerta lill-Gvern biex jieħu lura l- Cafè Premier. Sussegwentement bdew in-negozjati. Meta l-Gvern preċedenti informa lil Mario Camilleri li ma kienx interessat illi jakkwista l-Cafè Premier ikun interessanti ħafna x'għamel Camilleri meta kien infurmat bil-posizzjoni tal-Gvern. Ikun interessanti ħafna jekk Camilleri ippruvax jiskopri x'kien jaħseb il-Partit Laburista fl-Opposizzjoni dwar dan. S'issa aħna infurmati li Camilleri iltaqa' darbtejn ma Joseph Muscat meta kien għadu Kap tal-Opposizzjoni. Miegħu tkellem dwar is-shareholding li Camilleri kellu fil-kumpanija li għandha l-liċenzja tal-Lottu f'pajjiżna. It- Mario Camilleri kien inkwetat u skond Joseph Muscat iddiskuta miegħu x'kien jaħseb il-Partit Laburista dwar it-tiġdid tal-liċenzja tal-Lottu. Mill-informazzjoni li ngħatajna s'issa, minkejja li l-Gvern preċedenti ma kienx interessat illi jixtri lura l-Cafè Premier, Mario Camilleri ma jidhirx li kien inkwetat. Għaliex fuq l-agenda bejn Muscat u Camilleri filwaqt li kien hemm il-Lottu, ma kienx hemm il-Cafè Premier. Ma nafx jien, imma daqsxejn diffiċli biex titwemmen din. Naħseb li hemm hemm ħafna iktar li għadna ma nafux! Il-kobba tidher li hi imħabbla sewwa!
Il-Cafè Premier u l-Lottu